CELEX: 32013L0062
Language: sk
Date: 2013-12-17 00:00:00
Title: Smernica Rady 2013/62/EÚ zo 17. decembra 2013 , ktorou sa mení smernica 2010/18/EÚ, ktorou sa vykonáva revidovaná Rámcová dohoda o rodičovskej dovolenke uzavretá medzi BUSINESSEUROPE, UEAPME, CEEP a ETUC z dôvodu zmeny štatútu Mayotte vo vzťahu k Európskej únii

28.12.2013   
            
            
               SK
            
            
               Úradný vestník Európskej únie
            
            
               L 353/7
            
         
      SMERNICA RADY 2013/62/EÚ
   zo 17. decembra 2013,
   ktorou sa mení smernica 2010/18/EÚ, ktorou sa vykonáva revidovaná Rámcová dohoda o rodičovskej dovolenke uzavretá medzi BUSINESSEUROPE, UEAPME, CEEP a ETUC z dôvodu zmeny štatútu Mayotte vo vzťahu k Európskej únii
   RADA EURÓPSKEJ ÚNIE,
   so zreteľom na Zmluvu o fungovaní Európskej únie, a najmä na jej článok 349,
   so zreteľom na návrh Európskej komisie,
   po postúpení návrhu legislatívneho aktu národným parlamentom,
   so zreteľom na stanovisko Európskeho parlamentu (1),
   konajúc v súlade s mimoriadnym legislatívnym postupom,
   keďže:
   
               (1)
            
            
               Rozhodnutím 2012/419/EÚ (2) Európska rada rozhodla o zmene štatútu Mayotte vo vzťahu k Únii s účinnosťou od 1. januára 2014. Od uvedeného dátumu preto Mayotte prestáva byť zámorskou krajinou alebo územím a stáva sa najvzdialenejším regiónom Únie v zmysle článku 349 a článku 355 ods. 1 Zmluvy o fungovaní Európskej únie (ZFEÚ). Po tejto zmene právneho štatútu Mayotte sa právne predpisy Únie začnú na ostrove Mayotte uplatňovať od 1. januára 2014. Vzhľadom na osobitnú štrukturálnu sociálnu a hospodársku situáciu Mayotte by sa mali stanoviť určité konkrétne opatrenia týkajúce sa osobitných podmienok uplatňovania práva Únie.
            
         
               (2)
            
            
               Vzhľadom na osobitnú štrukturálnu sociálnu a hospodársku situáciu Mayotte, a najmä skutočnosť, že trh práce je nedostatočne vyvinutý a miera zamestnanosti je z dôvodu jeho odľahlosti, ostrovnej polohy, obťažných topografických a klimatických podmienok nízka, by sa mala stanoviť dlhšia lehota na vykonanie smernice Rady 2010/18/EÚ (3), aby sa zabezpečilo, že sa postupne dosiahne rovnosť v zaobchádzaní z hľadiska rodičovskej dovolenky, a aby sa nedestabilizoval postupný hospodársky vývoj nového najvzdialenejšieho regiónu. Poskytnutá dodatočná lehota na implementáciu by mala umožniť túto osobitnú znevýhodnenú štrukturálnu sociálnu a hospodársku situáciu Mayotte ako nového najvzdialenejšieho regiónu zlepšiť.
            
         
               (3)
            
            
               Smernica 2010/18/EÚ by sa preto mala zodpovedajúcim spôsobom zmeniť,
            
         PRIJALA TÚTO SMERNICU:
   Článok 1
   V článku 3 ods. 2 smernice 2010/18/EÚ sa dopĺňa tento pododsek:
   
      „Odchylne od prvého pododseku sa pre Mayotte ako najvzdialenejší región Únie v zmysle článku 349 ZFEÚ dodatočná lehota podľa uvedeného pododseku predlžuje do 31. decembra2018.“.
   
   Článok 2
   Táto smernica nadobúda účinnosť 1. januára 2014.
   Článok 3
   Táto smernica je určená Francúzskej republike.
   
      V Bruseli 17. decembra 2013
      
         
            Za Radu
         
         
            predseda
         
         L. LINKEVIČIUS
         
      
   
   
      (1)  Stanovisko z 12 decembra 2013 (zatiaľ neuverejnené v úradnom vestníku).
   
      (2)  Rozhodnutie Európskej rady 2012/419/EÚ z 11. júla 2012, ktorým sa mení a dopĺňa štatút Mayotte vo vzťahu k Európskej únii (Ú. v. EÚ L 204, 31.7.2012, s. 131).
   
      (3)  Smernica Rady 2010/18/EÚ z 8. marca 2010, ktorou sa vykonáva revidovaná Rámcová dohoda o rodičovskej dovolenke uzavretá medzi BUSINESSEUROPE, UEAPME, CEEP a ETUC a zrušuje smernica 96/34/ES (Ú. v. EÚ L 68, 18.3.2010, s. 13).